Author: MK SR
Last saved by: Bohumír Bobocký
Document comments: OK!

Predkladacia správa

Návrh komplexného riešenia problematiky koncesionárskych poplatkov bol  vypracovaný na základe úlohy B.1 uznesenia vlády  Slovenskej republiky č. 202/2001 z 28. februára 2001. V zmysle tohto uznesenia bol  minister kultúry Slovenskej republiky  v spolupráci s ministerkou financií Slovenskej republiky zaviazaný predložiť návrh na komplexné riešenie problematiky koncesionárskych poplatkov formou prípravy  nového zákona.

Na zabezpečenie plnenia citovaného uznesenia vlády Slovenskej republiky bola zriadená expertná  pracovná skupina zložená zo zástupcov Sekcie médií a audiovízie Ministerstva kultúry Slovenskej republiky, legislatívneho odboru  Ministerstva kultúry Slovenskej republiky, odboru financovania neziskovej sféry Ministerstva financií Slovenskej republiky, Slovenskej televízie a Slovenského rozhlasu, ktorá vypracovala podrobnú analýzu súčasného stavu finančného zabezpečenia verejnoprávnych médií.

Pracovná skupina prehodnotila funkčnosť platného zákona Národnej rady Slovenskej republiky č. 212/1995 Z.z. o koncesionárskych poplatkoch a o zmene  zákona č. 468/1991 Zb. o prevádzkovaní rozhlasového a televízneho vysielania v znení neskorších predpisov  vo vzťahu k Ústave Slovenskej republiky a k ostatným zákonom Slovenskej republiky, v zmysle pripomienok Legislatívnej rady vlády Slovenskej republiky, so zreteľom na úlohy a potreby oboch verejnoprávnych médií, integračné snahy Slovenskej republiky do Európskej únie a NATO, ako aj so zreteľom na problémy aplikačnej praxe, predovšetkým na praktickú možnosť zabezpečiť výber koncesionárskych poplatkov od  všetkých povinných poplatníkov.  Prehodnotené boli tiež možnosti zvýšenia koncesionárskeho poplatku vo vzťahu k sociálnej únosnosti celkového, daňového, príspevkového a poplatkového zaťaženia obyvateľstva a právnických osôb. Z analýzy vyplynula jednoznačná nevyhnutnosť zvýšenia príjmov verejnoprávnych médií a komplexného riešenia finančného zabezpečenia programovej služby vo verejnom záujme.

Hlavný zdroj financovania Slovenského rozhlasu a Slovenskej televízie v súčasnosti tvoria koncesionárske poplatky. Systém platenia koncesionárskych poplatkov upravuje vyššie uvedený zákon o koncesionárskych poplatkoch. Ako vyplýva z analýz súčasného stavu financovania Slovenského rozhlasu a Slovenskej televízie, ako aj z problémov  legislatívnej úpravy, ktorou sa zabezpečuje financovanie Slovenského rozhlasu a Slovenskej televízie je v súčasnosti platná právna úprava nevyhovujúca.

Vytvorenie efektívneho spôsobu výberu koncesionárskych poplatkov tak, aby zvýšenie nepostihlo iba doterajších platiteľov, si vyžaduje úplnú a zásadnú zmenu filozofie pristupovania k finančnému zabezpečeniu vysielateľov na základe zákona. Ďalej novú zákonnú úpravu, ktorá zohľadní existujúce, ale aj pripravované zmeny v legislatívnej oblasti a súčasne si nová právna úprava vyžiada aj novelizáciu niektorých zákonov.
Jedným z najzávažnejších nedostatkov zákona o koncesionárskych poplatkoch je vymožiteľnosť práva a zároveň účinný postih voči neplatičom. Za súčasného stavu je toto právo prakticky nevymožiteľné a sankcie, ktoré mali slúžiť preventívne ako výstraha majú likvidačný charakter.

Slovenský rozhlas a Slovenská televízia zabezpečujú vysoko kvalifikovaný, špecifický v domácom i medzinárodnom kontexte nezastupiteľný druh programovej služby vykonávanej v záujme celej verejnosti, ako aj v záujme zachovania a šírenia národného kultúrneho dedičstva v celosvetovom meradle. V záujme efektívneho riešenia finančného zabezpečenia oboch verejnoprávnych inštitúcii bol vypracovaný návrh komplexného riešenia uvedenej problematiky  v troch variantoch. Každý z  modelov  predstavuje zásadnú zmenu filozofie a prístupu k zabezpečeniu plnenia úloh oboch verejnoprávnych inštitúcii.

V rámci pripomienkového konania bol predmetný materiál rozposlaný 35 inštitúciám, z ktorých v termíne odpovedalo 24. Desať organizácií nemalo žiadne pripomienky, 22 všeobecného charakteru, resp. iba v rovine odporúčania. Ministerstvo hospodárstva SR formulovalo svoje pripomienky ako zásadného charakteru. Na rozporovom konaní bola dosiahnutá dohoda o stiahnutí pripomienok Ministerstva hospodárstva SR pod podmienkou dopracovania materiálu.

Časový sklz v plnení úlohy spôsobila nejednoznačnosť zadania, opakované pokusy o vyriešenie rozporu so spolupredkladateľským rezortom a zložitosť rokovacieho procesu pri posudzovaní oprávnených nárokov vysielateľov. Niektoré požadované relevantné programové a ekonomické parametre neboli zo strany vysielateľov dodnes poskytnuté. 
Riešená problematika sa týka financovania verejnoprávnych inštitúcií, a to formou televíznych poplatkov a rozhlasových poplatkov, alebo z prostriedkov štátneho rozpočtu. V oboch alternatívach ide o verejné finančné zdroje. 
Podľa § 7 ods. 2 písm. a) zákona Národnej rady Slovenskej republiky  č. 575/2001 Z.z.. o organizácii činnosti vlády a organizácii ústrednej štátnej správy patrí tvorba a uskutočňovanie finančnej a cenovej politiky a politiky daní a  poplatkov   do pôsobnosti Ministerstva financií Slovenskej republiky. Ministerstvu kultúry Slovenskej republiky v zmysle § 18 citovaného zákona neprislúchajú veci poplatkov.

	Napriek opakovaným stretnutiam na úrovni ministra kultúry, ministerky a neskôr ministra financií sa nepodarilo dosiahnuť odstránenie rozporu so spoločným gestorom úlohy, preto Ministerstvo kultúry predkladá materiál s rozporným stanoviskom Ministerstva financií SR k návrhu uznesenia vlády SR v časti B.2.